L’IES Vicent Andrés Estellés participa en el projecte Erasmus +
2025-07-24

L’IES Vicent Andrés Estellés de Burjassot es troba immers en la participació, com a soci actiu, en el projecte Erasmus +. Les professores del centre, Mª Amparo Prats i Elisa Soto, han viatjat recentment fins a Turku (Finlàndia), per reunir-se i treballar en col·laboració amb la resta de socis participants europeus, centres educatius de Polònia, Grècia, França, Itàlia i Finlàndia.

El projecte va quedar redactat en la ciutat de Parma, durant una trobada que va tenir lloc el passat mes de març. Però no va ser fins a l’agost quan la Comissió Europea va publicar la llista definitiva dels centres educatius que tenien el projecte ERASMUS + aprovat. El projecte presentat per l’IES Vicent Andrés Estellés va obtenir una immillorable qualificació: 9/10.
Per a l’IES Vicent Andrés Estellés, formar part d’aquest projecte europeu tan important, suposa tot un privilegi. Es desenvoluparà durant els tres pròxims cursos acadèmics i, part dels alumnes de l’institut de Burjassot viatjaran a l’estranger per viure, en primera persona, el desenvolupament del projecte titulat “Entrepreneurship in secondary schools” (iniciativa empresarial en l’Educació Secundària). La resta de l’alumnat treballarà, de forma virtual, fent també aportacions rellevants al desenvolupament del mateix.